‘ING’มั่นใจทียูโดมไม่กระทบ จ่อขายกองทุนอสังหาฯต.ค.นี้
ไอเอ็นจี มั่นใจกรณี &#8220;ทียูโดม&#8221; ไม่กระทบความเชื่อมั่นลูกค้า เตรียมออกกองทุนใหม่ลงทุนศูนย์กระจายสินค้าต.ค.นี้
23 ก.ย. 2552

ไอเอ็นจี มั่นใจกรณี “ทียูโดม” ไม่กระทบความเชื่อมั่นลูกค้า เตรียมออกกองทุนใหม่ลงทุนศูนย์กระจายสินค้าต.ค.นี้ 
นายมาริษ ท่าราบ กรรมการผู้จัดการ บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บริษัทยังเดินหน้าออกกองทุนรวมอสังหาริมทรัพย์อย่างต่อเนื่อง โดยล่าสุดอยู่ระหว่างรอการอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งเป็นกองทุนที่ลงทุนในสิทธิการเช่าในศูนย์กระจายสินค้าเกษตร มูลค่าโครงการ 1,800 ล้านบาท คาดว่าในเดือนต.ค.นี้ น่าจะเปิดขายได้
“แม้จะเกิดกรณีกองทุนรวมอสังหาริมทรัพย์ทียูโดม เรสซิเดนท์ โครงการก่อสร้างล่าช้า แต่เท่าที่คุยกับลูกค้าในการจะเปิดขายกองใหม่นี้ ก็ไม่ได้กังวล เพราะสินทรัพย์แตกต่างกัน และศูนย์กระจายสินค้าเปิดดำเนินการอยู่แล้ว” นายมาริษ กล่าว 
สำหรับกองทุนรวมอสังหาริมทรัพย์ที่ลงทุนในสิทธิการเช่าอาคารสำนักงานให้เช่า มูลค่าโครงการ 1,800 ล้านบาท คาดว่าจะเปิดขายได้ในปีหน้า เบื้องต้นคาดว่าในปีแรกผลตอบแทนจะอยู่ที่ประมาณ 9% และผลตอบแทนจากการลงทุน (IRR) อยู่ที่ประมาณ 10% ต่อปี ตลอดอายุโครงการ 30 ปี 
นอกจากนี้ บริษัทสนใจออกกองทุนที่ลงทุนในหุ้นไทย รวมทั้งหุ้นอินเดียและบราซิลในปีหน้า เนื่องจากปัจจุบันตลาดหุ้นอยู่ในช่วงที่เปราะบาง จึงรอให้เศรษฐกิจเริ่มฟื้นชัดเจน และคาดว่าปีหน้าเห็นหุ้นไทย 800-1,000 จุด 
สำหรับตลาดหุ้นต่างประเทศที่สนใจ ได้แก่ อินเดีย เนื่องจากเศรษฐกิจยังมีแนวโน้มการเติบโตที่ดีและไม่ได้มีการพึ่งพิงการส่งออกมากนัก รวมทั้งประเทศบราซิลและประเทศในแถบอเมริกาใต้ ซึ่งได้รับอานิสงส์จากเม็ดเงินลงทุนจากจีนที่ไหลเข้าไปลงทุนในธุรกิจพลังงาน
นายมาริษ กล่าวว่า ในช่วงที่เหลือของปีนี้บริษัทมีแผนออกกองทุนรวมอสังหาริมทรัพย์1 กองทุน ลงทุนในศูนย์กระจายสินค้าเกษตร ขนาด 1.8 พันล้านบาท คาดว่าจะเปิดขายในเดือนต.ค.ได้ และอยู่ระหว่างจัดตั้งกองทุนอสังหาริมทรัพย์ลงทุนในอาคารสำนักงาน ขนาดกอง 1.8 พันล้านบาท ผลตอบแทนประมาณ 9% ในช่วงปีแรกและมีอัตราผลตอบแทนจากการลงทุน(IRR) อยู่ที่ประมาณ 10% ต่อปีของอายุโครงการ 30 ปี 
สำหรับสิ้นปีนี้ตั้งเป้าสินทรัพย์ (AUM) ของบริษัทอยู่ที่ 2 แสนล้านบาท จากปีก่อนอยู่ที่ 1.7 แสนล้านบาท และปัจจุบันอยู่ที่ 1.8 แสนล้านบาท พร้อมทั้งคาดว่า AUM ในปี 2553 จะอยู่ที่ 2.4 แสนล้านบาท